Mohammad Rona (M), 2025-12-10:
Tak for det, formand.
Det skal lige siges, at jeg står her som vikar for fru Charlotte Bagge Hansen, som ikke kunne være her i dag.
»Der er gang i den«, er jo noget, man ofte siger i et festligt lag, og i dag vil jeg også gerne sige noget omkring dansk økonomi, lidt ligesom mange af mine gode kollegaer har sagt.
Der er gang i den på den rigtig gode måde.
Det er der nemlig af flere årsager, bl.a. fordi rigtig mange går på arbejde i dag.
Det er godt både for den enkelte, fordi man har noget at stå op til, men også for samfundsøkonomien generelt.
Det er der brug for.
Der er brug for, at der er gang i den, og derfor står vi også over for at kunne fortsætte med massive investeringer i vores forsvar, sundhed, velfærd og i danskernes hverdag.
Derfor er jeg også glad for, at vi i dag skal debattere og stemme for et balanceret finanslovsforslag, for det er netop resultatet af, at vi i Moderaterne også sidder med ved bordet.
Vi har en ansvarlig hånd på rattet.
I en tid med stor usikkerhed er der behov for stabile rammer, både som borger og som erhvervsliv.
Der er mange gode moderate aftryk at være stolt af i finanslovsforslaget, virkelig mange, men jeg har sådan set valgt at fokusere på tre elementer, som jeg synes er særlig gode.
For det første sætter vi handling bag ordene.
Når vi siger, at vi skal skabe et fleksibelt arbejdsmarked for vores seniorer, gør vi også noget ved det.
Da vi på vores sommergruppemøde fremlagde vores vision om en større reform af pensionssystemet, skete det også med overskriften deltidspension.
Bag overskriften gemmer sig også det simple budskab, at vi skal gøre det mere attraktivt at fortsætte på arbejdsmarkedet længere, selvfølgelig hvis helbredet tillader det.
Det gør vi også ved at udvide adgangen til det ekstra beskæftigelsesfradrag til seniorer, som nu vil gælde fra 5 år før folkepensionsalderen.
Derudover sætter vi også fradragssatsen markant op, så arbejdende seniorer nu får 8.000 kr. mere i hænderne om året.
Det er både godt for dansk økonomi og for den enkelte.
Arbejdslivet skal give mening og være fleksibelt hele livet.
Siden 2019 har 100.000 seniorer over 60 år valgt at blive på arbejdsmarkedet.
Så vi står midt i en enormt positiv udvikling.
Men derfor kan vi godt tillade os at fortsætte med at være ambitiøse, i hvert fald hvis man har en moderat tilgang til politik.
Derfor er jeg også stolt af, at vi nu gør endnu mere og gør det endnu mere attraktivt for endnu flere at blive lidt længere på arbejdsmarkedet, og jeg tror også helt bestemt på, at vi kommer til at snakke meget mere omkring pension og tilbagetrækning, når vi nærmer os et valg.
Det skal også være billigere at være dansker.
For det andet sætter vi også med det her finanslovsforslag ind der, hvor danskerne kan mærke det.
Vi har alle set og mærket de stigende priser på en lang række dagligvarer, og selv om inflationen i dag er under kontrol, er der stadig mange, der oplever, at det er blevet sværere at få enderne til at mødes.
Derfor er jeg også glad for, at vi med finansloven giver alle danskere en økonomisk håndsrækning.
Vi banker derfor også elafgiften helt i bund de kommende 2 år, og hvis det stod til os, ville vi jo fjerne den permanent efterfølgende.
Og for børnefamilierne giver vi også lidt ekstra luft i budgettet i forhold til lavere egenbetaling til børnehaver og vuggestuer.
Samlet set sparer en typisk arbejderfamilie omkring 8.500 kr. om året, og hertil kommer jo også virkningerne af den store skattereform, der træder i fuld kraft fra årsskiftet.
Det vil sige, at vi halverer topskatten for mere end 280.000 danskere fra 15 pct. til 7½ pct.
Sidst, men ikke mindst, synes jeg også, der er et meget grønt moderat aftryk i forhold til at komme med et opgør i forhold til den usikkerhed, der også har været omkring afgiften på elbiler.
Hvis vi ikke havde gjort noget nu, ville priserne på elbiler sådan set også stige fra næste år.
Vi kunne godt have tænkt os, at vi gik endnu længere ind i den bane, men nu bliver der nedsat en arbejdsgruppe, som skal være med til at kigge på det her.
Jeg er glad for, at vi med finansloven nedsætter, ja, den hurtigtarbejdende gruppe, som kan være med til de her ting her, fordi vi netop også har rundet over ½ million elbiler og vi jo slet ikke er færdige endnu.
Så det er jo i hvert fald nogle af de her ting, som vi er rigtig, rigtig glade for i finanslovsforslaget.
Vi sikrer også investeringer i forsvaret, og vi gør det også billigere og grønnere at være borger i Danmark, præcis som det skal være.
Det er det, politik sådan set bl.a. handler om.
Og tak til De Konservative for også at være med her i finanslovsaftalen.
Moderaterne stemmer naturligvis for finanslovsforslaget.